पटना में प्लास्टिक के डिब्बे में छिपाया शव; बोला-पहले भी मारना चाहा, लेकिन बच गई
Patna Murder Case: Father Kills 2.5 Month Old Daughter Due to Medical Expenses पटना में एक पिता ने ढाई महीने की बच्ची की हत्या सिर्फ इसलिए कर दी क्योंकि वो उसका इलाज करवाकर परेशान हो गया था। जन्म से ही अंशी के दिल में छेद था।
पटना में एक पिता ने ढाई महीने की बच्ची की हत्या सिर्फ इसलिए कर दी क्योंकि वो उसका इलाज करवाकर परेशान हो गया था। जन्म से ही अंशी के दिल में छेद था। 27 अप्रैल को उसका शव किचन में प्लास्टिक के डिब्बे से मिला था। 26 अप्रैल को पिता ने ही बच्ची की हत्या की थी। हत्या के बाद किचन में डालडे के डिब्बे में शव को छिपा दिया था।
मां जब बच्ची के बारे में पूछने लगी तो वो भी उसको ढूंढने का नाटक करने लगा। 27 अप्रैल को पुलिस को किचन में रखे डिब्बे के अंदर से बच्ची की लाश मिली थी। उसने वारदात के एक हफ्ते पहले भी बेटी को मारने की कोशिश की थी, लेकिन वो बच गई थी। पुलिस की 8 घंटे की पूछताछ में पिता ने शुक्रवार को ये पूरी कहानी बताई है। मामला कदमकुआं थाना क्षेत्र के काजीपुर का है।
पोल में हिस्सा लेकर अपनी राय दीजिए...
पिता ने पुलिस को क्या बताया 
भरत कुमार ने पुलिस को बताया कि वो यारपुर इलाके में अंडे बेचता है। वहीं किराए के घर में रहता है। उसका एक बेटा भी है। ढाई महीने पहले उसने घर एक बेटी आई। उसका नाम अंशी रखा। उसकी तबीयत अक्सर खराब रहती थी। डॉक्टर को दिखाया तो पता चला कि उसके दिल में छेद है। हमने घर के गहने बेच-बेचकर उसका इलाज कराया। करीब 2 लाख से ज्यादा खर्च कर दिए, लेकिन तबीयत में कोई सुधार नहीं हुआ।
मैं थक गया था उसका इलाज करवाते-करवाते। कंगाल हो गया था। अंडे के ठेले से इतना नहीं कमाता था। बेटे को भी पढ़ाना था। 26 अप्रैल को जब हम सो रहे थे। तो रात में पत्नी बाथरूम जाने के लिए उठी। मुझे नींद नहीं आ रही थी। मैंने बेटी की हत्या का प्लान बनाया। मैं मुंह दबाकर उसे दूसरे कमरे में ले गया। घर में ही एक फंदा बनाया और उससे उसको लटका दिया। थोड़ी देर में वो मर गई। 
इसके बाद मैंने उसकी लाश किचन में डालडे के डिब्बे में छिपा दी। थोड़ी देर बाद मेरी पत्नी आई तो वो अंशी के बारे में पूछने लगी। पत्नी की वजह से मुझे पुलिस के पास जाना पड़ा। मैंने अंशी के लापता होने की शिकायत की। मेरे पास काेई चारा नहीं था। इसलिए उसे मार डाला। मुझे एक बेटा है। सोचा कि उसे ही पढ़ा-लिखा देंगे। इस हत्या के बारे में मेरी पत्नी काजल को कोई जानकारी नहीं थी।
इसके पहले भी की थी हत्या की कोशिश 
भरत कुमार ने बताया कि मैंने 7 दिन पहले भी बच्ची को मारने की कोशिश की थी, लेकिन वो बच गई। उसने अंशी को मारने के लिए उसकी नाक में फेवी क्वीक डाल दिया था, लेकिन उससे उसे सिर्फ इंफेक्शन हुआ था। वो मरी नहीं। मेरा प्लान फेल हो गया था। मैं फिर से उसे मारने का प्लान बनाने लगा।
पिता ने बाकी किराएदारों पर जताया था हत्या का शक 
जिस बिल्डिंग में भरत कुमार रहता है वहां 15 और परिवार रहते हैं। डालडे के डिब्बे में बच्ची की लाश मिलने के बाद भरत ने पुलिस को गुमराह किया। उसने बताया कि किसी किराएदार ने बच्ची की हत्या कर दी होगी। कदम कुआं थाना प्रभारी बिलेन्दु कुमार ने बताया कि ढाई माह की मासूम बच्ची की हत्या उसके पिता भरत कुमार ने की थी।